কম্বোডিয়ায় বিষ্ণু মূর্তি ভাঙার ঘটনায় নিন্দা ভারতের!

ওয়েব ডেস্ক : সম্প্রতি ভাঙা হয়েছে ভগবান বিষ্ণুর একটি মূর্তি (Lord Vishnu Statue)। কম্বোডিয়ায় (Combodia) ৩২৮ ফুটের এই মূর্তি ভাঙার অভিযোগ উঠেছে থাইল্যান্ডের (Thailand) বিরুদ্ধে। এই ঘটনার তীব্র নিন্দা করল ভারত (India)। এই ঘটনাটিকে ‘অসম্মানজনক’ বলে জানিয়েছেন বিদেশমন্ত্রকের মুখপাত্র রণধীর জয়সওয়াল (Randhir Jaiswal)।

তিনি জানিয়েছেন, “আমরা সাম্প্রতিক সময়ে নির্মিত একটি হিন্দু দেবতার মূর্তি ধ্বংস করার খবর পেয়েছি। যা বর্তমানে চলমান থাইল্যান্ড-কম্বোডিয়া সীমান্ত এলাকায় অবস্থিত। হিন্দু ও বৌদ্ধ দেবদেবীরা আমাদের অভিন্ন সভ্যতার ঐতিহ্যের অংশ হিসেবে এই অঞ্চলের মানুষের কাছে অত্যন্ত শ্রদ্ধেয় এবং পূজনীয়। আঞ্চলিক দাবি থাকা সত্ত্বেও, এই ধরনের অসম্মানজনক কাজ বিশ্বজুড়ে অনুসারীদের অনুভূতিতে আঘাত করে। এমনটা হওয়া উচিত নয়।” দু’দেশকে যুদ্ধ বন্ধ করে শান্তি প্রতিষ্ঠার আহ্বান জানানো হয়েছে।

আরও খবর : ‘বড়দিন’ প্রথম বার্তাতেই ‘বিকৃত অর্থনীতি’র প্রসঙ্গ পোপ লিও’র মুখে

ওই বিষ্ণুমূর্তিটি ২০১৪ সালে কম্বোডিয়ার (Combodia) একটি মন্দিরে স্থাপন করা হয়েছিল। এটি রয়েছে থাইল্যান্ডের (Thailand) সীমান্তের কাছেই। কিন্তু বর্তমানে সংঘর্ষে জড়িয়েছে থাইল্যান্ড ও কম্বোডিয়া। যার প্রভাব এসে পড়েছে ওই মন্দিরে। এই মধ্যে এই মূর্তি ভাঙার বিষয়টি ভাইরাল হয়েছে সমাজমাধ্যমে। এ নিয়ে কম্বোডিয়ান কর্তৃপক্ষের তরফে একটি বিবৃতি জারি করা হয়েছে। তারা এই ঘটনার তীব্র নিন্দা করেছে।

উল্লেখ্য, চলতি বছরের জুলাইয়ে সংঘর্ষে জড়িয়েছিল দুই দেশে। মৃত্যু হয়েছিল ৪০ জনের। তার পরেও বেশ কিছুদিন এই সংঘর্ষ চলেছিল। পরে মালয়েশিয়ার প্রধানমন্ত্রী আনোয়ার ইব্রাহিমের মধ্যস্থতায় সম্পূর্ণ সংঘর্ষবিরতিতে রাজি হয় দু’পক্ষ। তবে মার্কিন প্রেসিডেন্ট ডোনাল্ড ট্রাম্প দাবি করেন, তাঁর কারণেই এই যুদ্ধ থেমেছে। তবে মনে করা হচ্ছিল হয়তো সংঘর্ষ এবার থেমেছে। কিন্তু ডিসেম্বরে ফের দুই দেশ সংঘর্ষে জড়ায়।