ট্রাম্পের অনুদান বন্ধ নিয়ে মুখ খুলল মোদি সরকার

ওয়েব ডেস্ক: ভারতীয় ভোটারদের বুথমুখী করার জন্য আমেরিকার (USA) দেওয়া অনুদান বন্ধের সিদ্ধান্ত নিয়েছেন ডোনাল্ড ট্রাম্প (Donald Trump)। এর পর থেকেই চর্চার ঝড় উঠেছে আন্তর্জাতিক কূটনৈতিক মহলে। সম্প্রতি আবার এই বিষয়ে মন্তব্যও করেছেন ট্রাম্প। তাতে বিতর্কের আগুনে যেন ঘি পড়েছে। এবার এই বিষয়টি নিয়ে ভারতের বিদেশ মন্ত্রক (Foreign Ministry Of India) উদ্বেগ প্রকাশ করল।

শুক্রবার ভারতের বিদেশ মন্ত্রকের মুখপাত্র রণধির জয়সওয়াল (Randhir Jaiswal) সাপ্তাহিক সাংবাদিক সম্মেলনে বলেন, “সম্প্রতি মার্কিন প্রশাসনের তরফে তহবিল সম্পর্কিত কিছু তথ্য প্রকাশ করা হয়েছে। বিষয়টি আমাদের নজরে এসেছে, যা ভারতের অভ্যন্তরীণ বিষয়ে বিদেশি হস্তক্ষেপ নিয়ে উদ্বেগ তৈরি করেছে।” তিনি আরও জানান, ভারত সরকার বিষয়টি গুরুত্বসহকারে বিবেচনা করছে এবং সংশ্লিষ্ট বিভাগ এটি খতিয়ে দেখছে। তবে পুরো বিষয়টি যাচাই না করে জনসমক্ষে মন্তব্য করা অনুচিত বলে তিনি মনে করেন।

আরও পড়ুন: বিমানে চরম অব্যবস্থা, ইউনুসকে ধুয়ে দিলেন বাংলাদেশি যাত্রীরা!

গত রবিবার আমেরিকার সরকারি দক্ষতা বিষয়ক দফতর ভারত-সহ একাধিক দেশে বরাদ্দ বাতিলের ঘোষণা করে। ট্রাম্প-ঘনিষ্ঠ শিল্পপতি ইলন মাস্কের নেতৃত্বাধীন এই দফতর জানায়, ভারতে ভোটের হার বৃদ্ধি করতে আমেরিকা যে ১৮২ কোটি টাকা বরাদ্দ করেছিল, তা বন্ধ করা হচ্ছে।

পরে ট্রাম্প নিজেই এই সিদ্ধান্তের সপক্ষে বক্তব্য দেন এবং বলেন, “ভারতের অনেক টাকা আছে, আমরা কেন ওদের ২ কোটি ১০ লক্ষ ডলার দেব?” তিনি আরও বলেন, “আমি ভারত এবং তাদের প্রধানমন্ত্রীকে যথেষ্ট শ্রদ্ধা করি। কিন্তু তাই বলে ভারতের ভোটের হার বৃদ্ধির জন্য এই বিশাল অঙ্কের অর্থ দেওয়া ঠিক নয়।”